বাংলাদেশের মোট জনসংখ্যার প্রায় এক তৃতীয়াংশ যুব শ্রেণিভুক্ত। লেবার ফোর্স সার্ভে অনুসারে বাংলাদেশে কর্মহীন ব্যক্তির সংখ্যা (১৫ বছরের উর্ধ্বে) বৃদ্ধি পাচ্ছে - ২০০৭ সালে ২১ লক্ষ (৪.৩%) থেকে বৃদ্ধি পেয়ে ২০১০ সালে কর্মহীন ব্যক্তির সংখ্যা হয় ২৬ লক্ষ (৪.৫%)। বর্তমান সরকারের দলীয় নির্বাচনী ইশতেহারে উচ্চ মাধ্যমিক ও সমপর্যায়ের শিক্ষায় শিক্ষিত যুবদের কর্মসংস্থানের বিষয়ে পরিকল্পনার উল্লেখ ছিল। রাজনৈতিক অঙ্গীকারের অংশ হিসেবে মাধ্যমিক ও তদূর্ধ্ব পর্যায়ের শিক্ষায় শিক্ষিত বেকার যুবদের কর্মসংস্থানের লক্ষ্যে সম্পূর্ণ স্বেচ্ছাধীন ভিত্তিতে ‘ন্যাশনাল সার্ভিস কর্মসূচি’ নামে সাময়িক কর্মসূচি বাস্তবায়নের উদ্যোগ নেওয়া হয়েছে। ন্যাশনাল সার্ভিস কর্মসূচিটি বাস্তবায়নকারী দায়িত্বপ্রাপ্ত প্রতিষ্ঠান যুব ও ক্রীড়া মন্ত্রণালয়ের অধীন যুব অধিদপ্তর।